Σε νέο οίκημα θα μεταφερθεί ο Ντομινίκ Στρος Καν
ενώ η Κριστίν Λαγκάρντ υπέβαλε υποψηφιότητα για την θέση του επικεφαλής του ΔΝΤ
Οι αρχές της Νέας Υόρκης δηλώνουν ότι ο πρώην επικεφαλής του Διεθνούς Νομισματικού Ταμείου, Ντομινίκ Στρος Καν, θα μετακινηθεί σε άλλο οίκημα, ενώ περιμένει την έναρξη της δίκης του. Εκπρόσωπος του πολιτειακού δικαστηρίου δεν αποκάλυψε το που ή πότε θα μετακινηθεί ο κ. Στρος Καν. Η μετακίνηση του εγκρίθηκε τη Τετάρτη. Ο πρώην επικεφαλής του ΔΝΤ βρίσκεται υπό κατ’ οίκος περιορισμό σε πολυτελή πολυκατοικία της Νέας Υόρκης. Η επόμενη εμφάνιση του στο δικαστήριο έχει οριστεί για τις 6 Ιουνίου. Στο μεταξύ, η Υπουργός Οικονομικών της Γαλλίας, Κριστίν Λαγκάρντ, ανακοίνωσε την υποψηφιότητα της για την ηγεσία του Διεθνούς Νομισματικού Ταμείου, παρά τα αιτήματα ορισμένων χωρών για διορισμό μη ευρωπαίου στο πηδάλιο του Ταμείου. Η κ. Λαγκάρντ θεωρείται φαβορί για την θέση του Ντομινίκ Στρός Καν, ενώ ευρωπαίοι ηγέτες, με επικεφαλής την Γερμανίδα Καγκελάριο, Άνγκελα Μέρκελ, έχουν ξεκαθαρίσει ότι θέλουν και πάλι το διορισμό Ευρωπαίου στην ηγεσία του ΔΝΤ, σε μια περίοδο που ο διεθνής οργανισμός βοηθά χώρες όπως η Ελλάδα, η Ιρλανδία, και η Πορτογαλία αντιμετωπίζουν σοβαρά προβλήματα δημοσιονομικού χρέους. Αλλά σημαντικές αναδυόμενες οικονομίες, όπως η Βραζιλία, η Ρωσία, η Ινδία, η Κίνα και η Νότια Αφρική, επικρίνουν την τάση που επικρατεί για την ανάδειξη Ευρωπαίων στην ηγεσία του ΔΝΤ. Οι 5 αυτές χώρες δηλώνουν ότι είναι καιρός να καταργηθεί αυτή η «αναχρονισμένη», όπως την χαρακτηρίζουν, συνήθεια. Η περίοδος υποβολής υποψηφιοτήτων για τον νέο επικεφαλής του ΔΝΤ ολοκληρώνεται στις 10 Ιουνίου, ενώ αξιωματούχοι του Ταμείου εκφράζουν την ελπίδα να έχουν επιλέξει νέο επικεφαλής μέχρι τα τέλη Ιουνίου.